b'\n_START_ARTICLE_\nPanev\xc4\x97\xc5\xbeio kra\xc5\xa1totyros muziejus\n_START_PARAGRAPH_\nPanev\xc4\x97\xc5\xbeio kra\xc5\xa1totyros muziejus \xe2\x80\x93 muziejus Panev\xc4\x97\xc5\xbeyje, Vasario 16-osios g. 23, \xc4\xafkurtas 1925 m. sausio 18 d. Renka, saugo, tiria ir eksponuoja Panev\xc4\x97\xc5\xbeio miesto ir Panev\xc4\x97\xc5\xbeio apskrities archeologin\xc4\x99, etnografin\xc4\x99 ir istorin\xc4\x99 med\xc5\xbeiag\xc4\x85, pl\xc4\x97toja mokslin\xc4\x99 veikl\xc4\x85, organizuoja laisvalaik\xc4\xaf.\n_START_SECTION_\nIstorija\n_START_PARAGRAPH_\nPirmomis muziejaus u\xc5\xbeuomazgomis laikomas etapas, kuomet buvo sumanyta \xc4\xaf vientis\xc4\x85 ekspozicij\xc4\x85 sujungti kelias skirting\xc5\xb3 savinink\xc5\xb3 priva\xc4\x8dias kolekcijas. 1908 m. miesto vald\xc5\xbeia prad\xc4\x97jo svarstyti muziejaus ir bibliotekos \xc4\xafk\xc5\xabrimo klausim\xc4\x85, ta\xc4\x8diau j\xc5\xb3 \xc4\xafsteigimas strigo, nes tr\xc5\xabko l\xc4\x97\xc5\xa1\xc5\xb3. 1919 m. Panev\xc4\x97\xc5\xbeio vyr\xc5\xb3 gimnazijos entuziast\xc5\xb3 b\xc5\xabrys prad\xc4\x97jo rinkti etnografin\xc4\x99 med\xc5\xbeiag\xc4\x85 apie Panev\xc4\x97\xc5\xbeio kra\xc5\xa1t\xc4\x85. 1923 m. gimnazijoje \xc4\xafsik\xc5\xabr\xc4\x97 Gimtojo kra\xc5\xa1to (Panev\xc4\x97\xc5\xbeio) tyrin\xc4\x97jim\xc5\xb3 b\xc5\xabrelis \xe2\x80\x93 pirmoji regionin\xc4\x97 kra\xc5\xa1totyros draugija Lietuvoje. Kitais metais buvo \xc4\xafkurta draugija, kurios tikslas \xe2\x80\x93 tirti Panev\xc4\x97\xc5\xbeio kra\xc5\xa1t\xc4\x85. Taip pat vienas vienas i\xc5\xa1 pagrindini\xc5\xb3 draugijos u\xc5\xbedavini\xc5\xb3 buvo muziejaus \xc4\xafsteigimas._NEWLINE_Draugijos ir muziejaus steigimo iniciatoriai buvo apskrities vir\xc5\xa1ininkas Vladas Rozmanas, v\xc4\x97liau daug prisid\xc4\x97j\xc4\x99s ir prie Bir\xc5\xbe\xc5\xb3 muziejaus \xc4\xafk\xc5\xabrimo, \xc5\xbeymus gamtininkas Jurgis Elisonas, kalbininkas, mokytojas Petras B\xc5\xabt\xc4\x97nas, mokytojas Petras Bliumas, teisininkas, visuomen\xc4\x97s veik\xc4\x97jas Jonas Moigis. J\xc5\xb3 pastangomis 1925 m. sausio 18 d., minint Klaip\xc4\x97dos kra\xc5\xa1to prijungimo antr\xc4\x85sias metines, buvo i\xc5\xa1kilmingai atidaryta pirmoji Panev\xc4\x97\xc5\xbeio muziejaus ekspozicija._NEWLINE_I\xc5\xa1 prad\xc5\xbei\xc5\xb3 muziejus buvo i\xc5\xa1laikomas beveik vien tik visuomen\xc4\x97s l\xc4\x97\xc5\xa1omis. Muziejaus ekspozicijos pagrind\xc4\x85 sudar\xc4\x97 taip pat daugiausiai visuomen\xc4\x97s pastangomis surinkti eksponatai, taip pat muziejaus steig\xc4\x97j\xc5\xb3 paaukotos ir dovanotos autenti\xc5\xa1kos senienos. V\xc4\x97liau daug eksponat\xc5\xb3 surinko Panev\xc4\x97\xc5\xbeio miesto mokykl\xc5\xb3 mokiniai. Nema\xc5\xbeai eksponat\xc5\xb3 muziejui surinko ir Panev\xc4\x97\xc5\xbeio kra\xc5\xa1to tyrin\xc4\x97jim\xc5\xb3 draugija Ji da\xc5\xbenai organizuodavo etnografines ir archeologines ekspedicijas \xc4\xaf istorines vietoves. Tarpukario Panev\xc4\x97\xc5\xbeio spauda ra\xc5\xa1\xc4\x97, kad vertingi eksponatai \xc4\xaf muziej\xc5\xb3 kartais buvo gabenami net ve\xc5\xbeimais._NEWLINE_Panev\xc4\x97\xc5\xbeio kra\xc5\xa1totyros muziejaus rinkiniai buvo sukaupti gana spar\xc4\x8diai. 1925 m. muziejuje buvo apie 2000, o 1939 m. \xe2\x80\x93 jau daugiau nei 12000 eksponat\xc5\xb3. Pirmoji muziejaus ekspozicija buvo \xc4\xafkurta seniausiame Panev\xc4\x97\xc5\xbeio miesto pastate, esan\xc4\x8diame Kranto gatv\xc4\x97je. Joje buvo istorijos, gamtos, numizmatikos ir keramikos skyriai. 1927 m. \xc4\xafsteigtas archeologijos skyrius, keramikos skyrius tapo liaudies meno, o nuo 1934 m. \xe2\x80\x93 etnografijos skyriumi. Ten pat buvo planuojama \xc4\xafkurti ir Lietuvos kariuomen\xc4\x97s savanori\xc5\xb3 bei pedagogin\xc4\xaf skyrius. Ta\xc4\x8diau netrukus muziejuje Kranto gatv\xc4\x97je pritr\xc5\xabko vietos naujiems eksponatams, tod\xc4\x97l ekspozicijai ple\xc4\x8diantis buvo nuspr\xc4\x99sta ie\xc5\xa1koti erdvesni\xc5\xb3 patalp\xc5\xb3. D\xc4\x97l tos pa\xc4\x8dios prie\xc5\xbeasties, Panev\xc4\x97\xc5\xbeio kra\xc5\xa1totyros muziejus i\xc5\xa1 vienos vietos \xc4\xaf kit\xc4\x85 kraust\xc4\x97si dar ne kart\xc4\x85._NEWLINE_\xc5\xa0iuo metu muziejuje yra lik\xc4\x99 tik su Panev\xc4\x97\xc5\xbeio kra\xc5\xa1tu susij\xc4\x99 eksponatai. Visi kiti buvo atiduoti ir papild\xc4\x97 kit\xc5\xb3 Lietuvos muziej\xc5\xb3 rinkinius. Retos knygos buvo perduotos Kauno universiteto bibliotekai, o vertingi archeologiniai radiniai i\xc5\xa1 Venslavi\xc5\xa1ki\xc5\xb3, Ragin\xc4\x97n\xc5\xb3, Rimais\xc5\xb3 atiduoti Kauno Vytauto Did\xc5\xbeiojo muziejaus ekspozicijai. Per pirmuosius penkiolika muziejaus egzistavimo met\xc5\xb3 buvo nustatytos keli\xc5\xb3 v\xc4\x97lesni\xc5\xb3 de\xc5\xa1imtme\xc4\x8di\xc5\xb3 veiklos kryptys, prad\xc4\x97tas nuoseklus kra\xc5\xa1to praeities ir gamtos tyrimas, suformuotos rinkini\xc5\xb3 kolekcijos, kuri\xc5\xb3 kaupimas t\xc4\x99siamas ir \xc5\xa1iandien. Tarpukariu muziejus tapo vienu svarbiausi\xc5\xb3 kra\xc5\xa1to kult\xc5\xabros \xc5\xbeidini\xc5\xb3._NEWLINE_Nuo 1942 m. muziejaus ved\xc4\x97ju paskirtas Dominykas Urbas. Tai buvo pirmasis special\xc5\xb3 pasiruo\xc5\xa1im\xc4\x85 tur\xc4\x97j\xc4\x99s tuometinio Panev\xc4\x97\xc5\xbeio kra\xc5\xa1totyros muziejaus muziejininkas, baig\xc4\x99s P. Galaun\xc4\x97s mokykl\xc4\x85 ir prie\xc5\xa1 tai dirb\xc4\x99s Kauno kult\xc5\xabros muziejuje. D. Urbo d\xc4\x97ka \xc4\xaf muziej\xc5\xb3 pateko jo pasidid\xc5\xbeiavimas \xe2\x80\x93 Panev\xc4\x97\xc5\xbeio lenk\xc5\xb3 gimnazijos gamtos mokytojo V. Stra\xc5\xa1evi\xc4\x8diaus pasaulio vabzd\xc5\xbei\xc5\xb3 kolekcija. Ji iki \xc5\xa1iol yra viena did\xc5\xbeiausi\xc5\xb3 toki\xc5\xb3 kolekcij\xc5\xb3 Lietuvoje.\n_START_SECTION_\nOkupacij\xc5\xb3 metai\n_START_PARAGRAPH_\nAntrojo pasaulinio karo metais muziejus susid\xc5\xabr\xc4\x97 su nema\xc5\xbeai sunkum\xc5\xb3. Karo metu ten veik\xc4\x97 archeologijos ir gamtos ekspozicijos, buvo rengiamasi atidaryti etnografijos ir visuomeninio gyvenimo istorijos parodas. Ta\xc4\x8diau karo pabaigoje muziejus patyr\xc4\x97 dideli\xc5\xb3 nuostoli\xc5\xb3. Jo patalpose \xc4\xafsik\xc5\xabr\xc4\x97 karo ligonin\xc4\x97. Dalis muziejaus eksponat\xc5\xb3 buvo sunaikinta. Nors eksponatai buvo slepiami \xc4\xafvairiose vietose, j\xc5\xb3 vis\xc5\xb3 i\xc5\xa1saugoti nepavyko. Muziejaus archyve saugomas eksponat\xc5\xb3, i\xc5\xa1traukt\xc5\xb3 i\xc5\xa1 po griuv\xc4\x97si\xc5\xb3 ir gr\xc4\x85\xc5\xbeint\xc5\xb3 muziejui, s\xc4\x85ra\xc5\xa1as. Tarp j\xc5\xb3 i\xc5\xa1liko ir dokumentas, kuriame miesto \xc5\xa0vietimo skyrius pra\xc5\xa1o leisti pasikalb\xc4\x97ti su NKVD suimtu D. Urbu, vieninteliu, kuris \xc5\xbeinojo, kur yra karo pabaigoje i\xc5\xa1slapstyti muziejaus eksponatai. Karo metu \xc5\xbeuvo beveik visi muziejaus dokumentai. Tod\xc4\x97l net ir i\xc5\xa1lik\xc4\x99 eksponatai yra be joki\xc5\xb3 apra\xc5\xa1ym\xc5\xb3. Pokaris muziejui irgi nebuvo lengvas. 1945 m. muziejus persik\xc4\x97l\xc4\x97 \xc4\xaf pastat\xc4\x85 Respublikos g. 3, kur i\xc5\xa1buvo net keturiasde\xc5\xa1imt met\xc5\xb3. Pirmoji pokarin\xc4\x97 ekspozicija atidaryta 1947 m. J\xc4\x85 sudar\xc4\x97 archeologijos, numizmatikos, istorijos, Did\xc5\xbeiojo T\xc4\x97vyn\xc4\x97s karo, socialistin\xc4\x97s pramon\xc4\x97s, zoologijos skyriai. Tiesioginis muziejaus darbas buvo sud\xc4\x97tingas, da\xc5\xbenai jame dirbo atsitiktiniai \xc5\xbemon\xc4\x97s._NEWLINE_1954 m. muziejaus direktore prad\xc4\x97jus dirbti J. Rim\xc5\xa1elienei (\xc5\xa1ias pareigas ji \xc4\x97jo iki 1988 m.), pad\xc4\x97tis muziejuje prad\xc4\x97jo keistis. Prasid\xc4\x97jo nuoseklus rinkini\xc5\xb3 dokumentavimo ir tvarkymo darbas, atnaujintos reguliarios etnografin\xc4\x97s ir archeologin\xc4\x97s ekspedicijos. 1968 m. baigta \xc4\xafrengti temin\xc4\x97 \xe2\x80\x93 chronologin\xc4\x97 ekspozicija. I\xc5\xa1augo muziejaus darbuotoj\xc5\xb3 skai\xc4\x8dius, ypa\xc4\x8d j\xc5\xb3 padaug\xc4\x97jo 8\xe2\x80\x939 de\xc5\xa1imtmetyje._NEWLINE_1976 m. pakeista \xc4\xafstaigos strukt\xc5\xabra: \xc4\xafsteigti Fond\xc5\xb3, Ikitarybin\xc4\x97s visuomen\xc4\x97s, Tarybin\xc4\x97s visuomen\xc4\x97s ir Parod\xc5\xb3 skyriai. 1987 m. \xc4\xafkurtas Gamtos skyrius. 1985 m. muziejus persik\xc4\x97l\xc4\x97 \xc4\xaf naujas patalpas rekonstruotoje Moigi\xc5\xb3 nam\xc5\xb3 dalyje (Vasario 16-osios g. 23). 1987 m. \xc4\x8dia atidaryta nauja ekspozicija. J\xc4\x85 sudar\xc4\x97 du skyriai \xe2\x80\x93 ikitarybinis ir tarybinis. 1989 m. tarybin\xc4\x97 ekspozicija panaikinta, jos vietoje prad\xc4\x97ta ruo\xc5\xa1ti nuolatin\xc4\x97 gamtos ekspozicija. Reik\xc5\xa1mingi poky\xc4\x8diai muziejuje \xc4\xafvyko Lietuvai atgavus nepriklausomyb\xc4\x99. Tuo metu muziejui vadovavo G. \xc5\xa0ileikis. 1990 m. Ikitarybin\xc4\x97s ir Tarybin\xc4\x97s istorijos skyriai perorganizuoti \xc4\xaf Istorijos skyri\xc5\xb3, prad\xc4\x97ta keisti rinkini\xc5\xb3 tvarkymo sistema. Muziejus atgavo likusi\xc4\x85 Moigi\xc5\xb3 nam\xc5\xb3 dal\xc4\xaf, buvo paruo\xc5\xa1tas jos rekonstrukcijos projektas. 1991 m. \xc4\xafsteigtas Etnin\xc4\x97s kult\xc5\xabros skyrius. 1993 m. muziejui buvo atiduota Smilgi\xc5\xb3 etnografin\xc4\x97 sodyba.\n_START_SECTION_\nXXI a. prad\xc5\xbeia\n_START_PARAGRAPH_\n21 am\xc5\xbeiaus prad\xc5\xbeioje muziejuje \xc4\xafvyko nema\xc5\xbeai permain\xc5\xb3. 2000 m. muziejuje \xc4\xafsteigtas Restauravimo ir konservavimo skyrius. Tais pa\xc4\x8diais metais muziejus pirmasis i\xc5\xa1 miesto kult\xc5\xabros \xc4\xafstaig\xc5\xb3 pareng\xc4\x97 savo interneto svetain\xc4\x99. 2002 m. i\xc5\xa1 dalies buvo atnaujinta istorijos ekspozicija, joje \xc4\xafrengti XX a. prad\xc5\xbeios interjerai. 2003 m. buvo restauruotas seniausias Panev\xc4\x97\xc5\xbeio pastatas Kranto g. 21, kuriame 2007 m. atidaryta ekspozicija \xe2\x80\x9eUpyt\xc4\x97s bajorai\xe2\x80\x9c. 2004 m. prad\xc4\x97jo veikti dar vienas muziejaus filialas \xe2\x80\x93 Pasiprie\xc5\xa1inimo sovietinei okupacijai ir S\xc4\x85j\xc5\xabd\xc5\xbeio muziejus. 2005 m. sukurta kra\xc5\xa1to prie\xc5\xa1istor\xc4\x97s ekspozicija. 2006 m. po rekonstrukcijos atidarytas Moigi\xc5\xb3 nam\xc5\xb3 komplekso pastatas Vasario 16-osios g. 25a. Jame \xc4\xafrengta \xc5\xa1iuolaiki\xc5\xa1ka parod\xc5\xb3 sal\xc4\x97, edukacin\xc4\x97 klas\xc4\x97, saugyklos.\n_START_SECTION_\nEkspozicijos\n_START_PARAGRAPH_\nMuziejaus ekspozicija apima Panev\xc4\x97\xc5\xbeio praeit\xc4\xaf nuo paleolito laikotarpio dirbini\xc5\xb3 rast\xc5\xb3 Panev\xc4\x97\xc5\xbeio apylink\xc4\x97s iki Antrojo pasaulinio karo. Tarp kit\xc5\xb3 dalyk\xc5\xb3 eksponuojamos mamuto iltys, Ber\xc4\x8di\xc5\xabn\xc5\xb3 pilkapyno radiniai, pirmosios lietuvi\xc5\xa1kos monetos, olandi\xc5\xa1k\xc5\xb3 taleri\xc5\xb3 lobis, XIX a.] dviratis, Panev\xc4\x97\xc5\xbeio pinigai. Muziejuje yra \xc4\xafrengtos autenti\xc5\xa1kai atrodan\xc4\x8dio ekspozicijos: d\xc5\xabmin\xc4\x97s gry\xc4\x8dios, foto atelj\xc4\x97, parduotuv\xc4\x97s, pasiturin\xc4\x8dio miestie\xc4\x8dio svetain\xc4\x97s interjerai. Muziejuje taip pat \xc4\xafrengta kra\xc5\xa1to gamtos ekspozicija. Joje - gyv\xc5\xabn\xc5\xb3 i\xc5\xa1kam\xc5\xa1os, gryb\xc5\xb3 [maketas|maketai], pasaulio vabzd\xc5\xbei\xc5\xb3 kolekcija, joje eksponuojama daugiau kaip 5000 drugi\xc5\xb3 bei vabal\xc5\xb3 i\xc5\xa1 vis\xc5\xb3 \xc5\xbeemyn\xc5\xb3. Moksleiviams sukurtos edukacin\xc4\x97s programos, kurios padeda pakartoti ir papildyti mokykloje \xc4\xafgytas \xc5\xbeinias.\n_START_SECTION_\nIstorijos skyrius\n_START_PARAGRAPH_\nIstorijos skyrius tiria Panev\xc4\x97\xc5\xbeio miesto ir kra\xc5\xa1to praeit\xc4\xaf, renka, tyrin\xc4\x97ja, saugo ir eksponuoja muziejines vertybes. Muziejininkai rengia ekspozicijas ir parodas, ra\xc5\xa1o straipsnius, ruo\xc5\xa1ia leidinius, edukacines programas, veda ekskursijas, organizuoja \xc4\xafvairius renginius.\n_START_SECTION_\nEtnin\xc4\x97s kult\xc5\xabros skyrius\n_START_PARAGRAPH_\nSkyrius kaupia, saugo ir skleid\xc5\xbeia kra\xc5\xa1to etnin\xc4\x97s kult\xc5\xabros paveld\xc4\x85. Jo darbuotojai rengia ekspedicijas, kaupia etnografijos rinkin\xc4\xaf bei etnologin\xc4\x99 med\xc5\xbeiag\xc4\x85, formuoja garso ir vaizdo archyv\xc4\x85, veda edukacinius u\xc5\xbesi\xc4\x97mimus, organizuoja seminarus, konsultuoja folklorini\xc5\xb3 ir etnografini\xc5\xb3 ansambli\xc5\xb3 dalyvius, rengia ekspozicijas, parodas bei kitokius etnologinio pob\xc5\xabd\xc5\xbeio renginius.\n_START_SECTION_\nGamtos skyrius\n_START_PARAGRAPH_\nNuo pat skyriaus \xc4\xafk\xc5\xabrimo (1987) \xc4\x8dia renkami duomenys apie Panev\xc4\x97\xc5\xbeio kra\xc5\xa1to gamt\xc4\x85, garsius gamtininkus, tvarkoma V. Stra\xc5\xa1evi\xc4\x8diaus vabzd\xc5\xbei\xc5\xb3 kolekcija. Kaupiamas ir tvarkomas gamtos rinkinys, vedami edukaciniai u\xc5\xbesi\xc4\x97mimai, organizuojami kiti renginiai.\n_START_SECTION_\nRinkini\xc5\xb3 apskaitos ir apsaugos skyrius\n_START_PARAGRAPH_\nSkyrius atsakingas u\xc5\xbe muziejini\xc5\xb3 vertybi\xc5\xb3 apskait\xc4\x85 ir saugojim\xc4\x85. Darbuotojai tvarko eksponat\xc5\xb3 apskaitos dokumentus, sudarin\xc4\x97ja [[kartoteka|kartotekas[[, saugo eksponat\xc5\xb3 rinkinius.\n_START_SECTION_\nRestauravimo ir konservavimo skyrius\n_START_PARAGRAPH_\nB\xc5\xabtiniausi eksponat\xc5\xb3 konservavimo darbai buvo atliekami nuo pat muziejaus \xc4\xafk\xc5\xabrimo, bet specialus skyrius \xc4\xafkurtas tik 2000 m. Skyriuje dirba metalo dirbini\xc5\xb3, medin\xc4\x97s polichromuotos skulpt\xc5\xabros bei dokument\xc5\xb3 restauravimo specialistai. Jie restauruoja ir konservuoja eksponatus, pri\xc5\xbei\xc5\xabri juos saugyklose, dezinfekuoja, tikrina ekspozicij\xc5\xb3 sali\xc5\xb3 mikroklimat\xc4\x85, rengia parodas, konsultuoja, supa\xc5\xbeindina moksleivius su savo darbo specifika.\n_START_SECTION_\nMuziejaus veikla\n_START_PARAGRAPH_\nPanev\xc4\x97\xc5\xbeio kra\xc5\xa1totyros muziejaus muziejininkai kasmet \xc4\xafvairiuose leidiniuose paskelbia keliasde\xc5\xa1imt publikacij\xc5\xb3. 2003 m. jie daug prisis\xc4\x97jo i\xc5\xa1leid\xc5\xbeiant Panev\xc4\x97\xc5\xbeio miesto istorij\xc4\x85 \xe2\x80\x9ePanev\xc4\x97\xc5\xbeys: nuo XVI a. iki 1990 m.\xe2\x80\x9c Pastaraisiais metais muziejus ir pats i\xc5\xa1leid\xc5\xbeia nema\xc5\xbeai leidini\xc5\xb3, ypa\xc4\x8d daug nuveikta publikuojat sen\xc4\x85sias nuotraukas. Jau vis\xc4\x85 de\xc5\xa1imtmet\xc4\xaf muziejuje rengiamos Panev\xc4\x97\xc5\xbeio kra\xc5\xa1to istorijai skirtos konferencijos \xe2\x80\x9eI\xc5\xa1 Panev\xc4\x97\xc5\xbeio praeities\xe2\x80\x9c, kuriose prane\xc5\xa1imus skaito patyr\xc4\x97 istorikai. Konferencij\xc5\xb3 med\xc5\xbeiaga v\xc4\x97liau b\xc5\xabna i\xc5\xa1leid\xc5\xbeiama atskirais leidiniais. Muziejus per metus surengia \xc5\xa1imtus \xc4\xafvairi\xc5\xb3 rengini\xc5\xb3, tarp kuri\xc5\xb3 did\xc5\xbei\xc4\x85j\xc4\x85 dal\xc4\xaf sudaro edukaciniai u\xc5\xbesi\xc4\x97mimai moksleiviams. Did\xc5\xbeiausias atvirose erdv\xc4\x97se vykdomas projektas - \xe2\x80\x9eVilkmerg\xc4\x97s gatv\xc4\x97\xe2\x80\x9c Panev\xc4\x97\xc5\xbeio miesto gyventojus kasmet supa\xc5\xbeindina su XX a. I pus\xc4\x97s buitimi. Panev\xc4\x97\xc5\xbeio kra\xc5\xa1totyros muziejus yra ir viena lankomiausi\xc5\xb3 Panev\xc4\x97\xc5\xbeio kult\xc5\xabros \xc4\xafstaig\xc5\xb3.'